Nú í vetur skrifaði Fjallabyggð undir samstarfssamning við Embætti landlæknis um Heilsueflandi samfélag og bættist þar með í sístækkandi hóp þeirra sveitarfélaga sem hafa á undanförnum árum undirritað slíkan samning . En af hverju að koma á fót heilsueflandi samfélagi ? Jú vegna þess að þrátt fyrir að miklar framfarir hafi orðið í læknavísindum síðustu áratugi og að góður árangur hafi náðst við heftingu útbreiðslu smitsjúkdóma , þá standa vestrænar þjóðir engu að síður frammi fyrir gríðarlegri aukningu á langvinnum sjúkdómum bæði andlegum og líkamlegum sem eiga m.a. rætur að rekja í óheilbrigðan lífstíl . Til þess að taka á þessum vanda og bæta almenna lýðheilsu og vellíðan þurfum við að beita öflugum forvörnum sem byggja á gagnreyndri þekkingu og pólitískum aðgerðum en jafnframt að bjóða þegnum samfélagsins upp á tækifæri til að þróa með sér heilbrigðan lífstíl og auðvelda fólki að gera holla valið að auðvelda valinu en þar geta sveitarfélög látið til sín taka . Hvernig vinnum við að heilsueflingu ? Til að stuðla að heilsueflandi samfélagi og auðvelda fólki að velja sér heilsueflandi lífstíl er mikilvægt að umhverfið sé rétt hannað og skipulagt . Það viljum við hjá Betri Fjallabyggð gera með því að gera göngu og hjólreiðastíga og sjá til þess að útbúin verði opin gróðursæl og græn útivistarsvæði ásamt leikvöllum fyrir börn . Við viljum sjá til þess að gangstéttar séu þannig úr garði gerðar að þær henti öllum , líka sjóndöprum , öldruðum og fötluðum . Á veturnar viljum við leggja áherslu á að moka gangstéttar og göngustíga svo fólk geti auðveldlega farið gangandi eða hjólandi í vinnu og skóla . Einnig viljum við setja niður setbekki með reglulegu millibili fyrir eldra fólkið sem á oft erfitt með að ganga langar vegalengdir án hvíldar . Við viljum bæta aðgengi að íþróttamannvirkjum Fjallabyggðar og hafa frítt í sund og líkamsrækt fyrir aldraða og öryrkja . Mögulegt væri að koma á grenndargörðum þar sem íbúar gætu ræktað sitt eigið grænmeti . Með því er ekki einungis verið að stuðla að hollara mataræði heldur er það líka umhverfisvæn stefna að borða sem mest úr héraði . En það er ekki nóg að huga að líkamlegri heilsu , andleg heilsa fólks og ástundum geðræktar er ekki síður mikilvæg . Börn þurfa t.a.m. að fá tækifæri til að nýta hæfileika sína og styrkleika og byggja upp jákvæða og sterka sjálfsmynd með trú á eigin getu en þetta eru ein af mikilvægustu undirstöðum andlegs heilbrigðis . Þarna skiptir skólinn miklu máli því réttur stuðningur og hvatning getur skipt sköpum . En foreldrar gegna einnig lykilhlutverki , ekki bara sem uppalendur heldur eru þeir gríðarlega sterkar fyrirmyndir fyrir börnin sín hvort sem þeir eru meðvitaðir um það eða ekki . Orð þeirra og hegðun hafa mjög mikil áhrif á líf og líðan barna . Einstaklingur með góða sjálfsmynd er hæfari til að eiga í góðum samskiptum við aðra og er færari um að takast á við mótlæti í lífinu , það á bæði við um börn og fullorðna . Jákvætt viðhorf skiptir einnig gríðarlega miklu máli því staðreyndin er sú að beint samband er á milli hugsana , þess sem við segjum og hvernig okkur líður . Þess vegna er mikilvægt að horfa jákvæðum augum á þær áskoranir og breytingar sem við stöndum frammi fyrir hverju sinni og einbeita sér að uppbyggjandi hlutum , því sem veldur vellíðan . Í grunninn gengur heilsuefling samfélags út á að efla löngun fólks til að breyta hegðun sinni og lífstíl en það ferli krefst samvinnu bæjarbúa , bæjaryfirvalda og sérfræðinga . Hlutverk bæjaryfirvalda er að gera fólki auðveldara að velja heilbrigðari kostinn . Ef vel tekst til má búast við því að íbúar bæti heilsu sína , lífsgæði og hamingju sem gerir samfélagið enn eftirsóknarverðara , öruggara , hagkvæmara , sjálfbærara og skilvirkara . Svona umfangsmiklar breytingar taka þó tíma og krefjast samvinnu enda er til mikils að vinna . Þessu viljum við frambjóðendur BETRI FJALLABYGGÐAR koma til leiðar , ef þú ert sammála því settu þá X við I á kjördag . Sérfræðingur í atvinnutengdri starfsendurhæfingu og frambjóðandi Betri Fjallabyggðar .